**"Those Capable"** (japanski: 成しうる者 *Nashi Uru Mono*) je druga epizoda prve sezone animea *Psycho-Pass*. Epizoda je premijerno emitirana 19. listopada 2012. godine u sklopu Fujijevog noitaminA bloka u 24:00. Režiju epizode potpisao je Naoyoshi Shiotani, dok je direktor animacije bio Takayuki Hamana. Kao i u ostatku sezone, scenarij su zajednički potpisali tvorac serije Gen Urobuchi i Makoto Fukami.

Druga epizoda se direktno nadovezuje na kraj prve te prikazuje razvoj događaja nakon Akaneina ranjavanja Kōgamija. Epizoda je bila više deskriptivnog tipa te nije ponudila nikakav konkretan problem, izuzev lako riješenog slučaja sa samoga kraja. Radnja je više bila usmjerena na bolje upoznavanje likova i okoline, ali i na psihološku razradu određenih likova poput Akane ili Kōgamija. Od novih likova, u ovoj je epizodi debitirala Shion Karanomori, računalna tehničarka pri CID-u.

Sinopsis
--------

Shinya Kōgami se još uvijek nalazi u bolnici, gdje se oporavlja od posljedica precizno ispaljenog paralizatora. Prije nego se probudi, Kōgami se u snu prisjeća svojih mladih dana, ideala koje je zastupao i koji su s godinama, u dodiru sa realnošću, postepeno splasli. U snu se pojavljuju i mladi Ginoza te Kōgamijev bivši partner, nakon čega uslijedi san o bivšem slučaju koji Kōgamija još uvijek proganja. Ubrzo nakon toga, on se po prvi puta budi.

Istovremeno, inspektorica Akane Tsunemori se, neispavana i premorena, budi u svom stanu gdje joj njezina hologramska meduza Candy pomaže s informacijama i savjetima. Akane očajava zbog pogreške koju je učinila prvoga radnoga dana, ali ubrzo se pribere i nastavi djelovati po planu. U ovom dijelu dobro upoznajemo Akaneinu dnevnu rutinu, ali i svekodnevni život ljudi u vrijeme Sibyla. Prije odlaska na posao, Akane se nalazi s dvama prijateljicama, Kaori Minase i Yuki Funahara, s kojima razgovara o problemu, ali i izboru karijere. Akane je bila jedna od najboljih u svojoj generaciji i mogla je birati posao koji je htjela, na čemu joj prijateljice pomalo zavide pa ju, kad se ona žalo na svoj izbor, prijateljski provociraju. Netom prije 14:30, Akane se povlači i odlazi na posao. Prije odlaska u ured, posjećuje Laboratorij za opsežne analize, odakle taman izlazi Yayoi Kunizuka. Voditeljica laboratorija, analitičarka Shion Karanomori, taman se odijenula te je primila Akane, koju je zanimalo Kōgamijevo stanje. Shion ju je izvjestila da je Kōgami na putu prema oporavku te kako ga sutra može posjetiti. Saznavši što je htjela, Akane odlazi do ureda gdje se posvećuje izvještaju.

Yayoi i Kagari su još uvijek na radnom mjestu, zajedno s Akane, no ubrzo se pojavljuje Masaoka (koji kasni), koji odrađuje popodnevnu smjenu zajedno s Akane. Kako Kōgamija nema, Yayoi se ponudi ostati kao ispomoć, međutim Masaoka ju uvjeri kako nema potrebe. Masaokine nade o besposlenom danu nestaju gotovo odmah, kada se oglasi alarm za povećanje teritorijalne razine stresa u kotaru Adachi. Skeneri su otkrili povećanje Psycho-Passa, međutim nisu locirali sumnjivca. Akane i Masaoka odlaze na lice mjesta kako bi istražili slučaj. 

Masaoka kao Taro (desno) i Akane kao Hanako (lijevo) traže od Yamanea da mu izmjere Psycho-Pass. Yamane je pokušao pobjeći, no iskusni Masaoka ga je bez problema svladao.
Akane je još uvijek nesigurna i zbunjena nakon prethodnog slučaja, no Masaoka se pokazuje kao izrazit mentor i prijatelj. Opušteno pristupa Akane i pruža joj ključna objašnjenja te daje važne savjete, a sve kako bi ju ojačao i podigao njezino samopouzdanje. Kada dolaze do mjesta gdje se aktivirao alarm, Masaoka ju informira kako su dronovi pratili sve izlaze i da nitko nije izašao, što znači da je sumnjivac još uvijek na lokaciji. Masaoka i Akane se hologramski preruše u Taroa i Hanako, maskote Istražnog ureda (CID) znane kao Komissa-chan.
Koristeći svoje iskustvo, Masaoka ubrzo uoči sumnjivca - mladića koji, skriven iza stupa, bijesno promatra jedan par. Masaoka i Akane mu prilaze te ga Masaoka zamoli da mu izmjere Psycho-Pass. Zbunjen i prestrašen, mladić pokuša pobjeći, no iskusni Masaoka ga svlada bez ikakvih problema i potvrdi da je on aktivirao alarm. Akane je i dalje začuđena kako je Masaoka uspio otkriti sumnjivca bez ikakvih skenera. Masaoka privodi mladića na terapiju. Na kraju slučaja, Masaoka objašnjava Akane prirodu njihova posla i činjenicu da je njegov Crime Coefficient tako visok. Kada se Akane osjeća beskorisno, Masaoka joj objašnjava kako je ona, kao inspektor, zadužena nadzirati Enforcere, a da su oni ti koji odrađuju prljavi dio posla.

Tokom večeri, Akane jede sama u prostorijama PSB-a kada joj se za večerom pridružuje Kagari. Kagari joj otkriva kako Enforceri žive unutar PSB-a te kako bez nadzora inspektora ne smiju napuštati zgradu, što prilično ograničava njihovo kretanje kada nisu na radnom mjestu.

Razgovor skrene u druge vode pa Kagari upita Akane zašto je ona izabrala posao inspektora, sugerirajći kako, nakon prethodnog slučaja, nije dovoljno čvrsta za taj posao. Akane objašnjava kako je, zbog dobrih ispitnih rezultata, mogla birati radno mjesto, a da je PSB izabrala jer je jedina u svojoj generaciji imala najvišu ocjenu iz prijemnog ispita za to radno mjesto. Za ostala mjesta je bilo još kandidata s istim rezltatom, ali za PSB - nitko. Sukladno tome, smatrala je kako posjeduje nešto što drugi nemaju te kako time neupitno može doprinijeti PSB-u. Akaneina nesigurnost oko vlastitog izbora naljuti Kagarija, koji joj napominje kako je on još kao dijete označen kao latentni kriminalac te kako cijelog života nije imao pravo izbora kao ona, sugerirajući joj da bude čvršća i uvjerenija u svoje odluke.

Sljedećega dana, Akane odlazi do Kōgamija i čeka da se ovaj probudi. Kada ovaj otvori oči, Akane mu se duboko ispriča uz naklon, na što Kōgami odgovori kako je prava rijetkost vidjeti inspektora koji je spreman ispričati se Enforceru. I dalje nesigurna u sebe, Akane pita Kōgamija je li pogriješila, na što joj Kōgami odgovori da je dugo vremena bio Enforcer i da se njegova logika promijenila, odnosno adaptirala njegovoj ulozi - onoj lovca. Međutim, upravo ga je Akane podsjetila kako uloga detektiva nije lov, već zaštita drugih te ju pohvali jer je pravdu stavila ispred dužnosti. Na kraju doda kako bi s njom kao šeficom, konačno mogao raditi kao detektiv, a ne kao lovački pas. Dirnuta, Akane se rasplače i duboko se zahvali Kōgamiju na njegovim riječima, na što on odvrati kako je također rijetkost vidjeti inspektora koji je spreman zahvaliti se Enforceru. Kōgami se ubrzo pokuša ustati, iako vidno slab, tvrdeći kako ima neriješenog posla kojeg obavezno mora riješiti.

Nešto kasnije, Akane podnosi svoj izvještaj Ginozi i u njemu navodi kako smatra da je postupila ispravno, navodeći kako je Crime Coefficient taokinje iz prethodno slučaja nakon terapije drastično pao te kako će se moći vratiti normalnom životu. Nakon što Kōgami kaže da nema što za dodati, Ginoza prihvaća izvještaj, a Akane se vraća za svoje računalo.

Glasovi
-------

|  |  |
| --- | --- |
| Glavne uloge
* Kana Hanazawa kao Akane Tsunemori, mlada inspektorica pri PSB-u
* Kenji Nojima kao Nobuchika Ginoza, inspektor pri PSB-u
* Tomokazu Seki kao Shinya Kōgami, jedan od Enforcera pri PSB-u
* Kinryū Arimoto kao Tomomi Masaoka, najstariji među Enforcerima
* Akira Ishida kao Shūsei Kagari, jedan od Enforcera pri PSB-u
* Shizuka Itō kao Yayoi Kunizuka, jedini ženski Enforcer
* Miyuki Sawashiro kao Shion Karanomori, analitičarka pri PSB-u
* Noriko Hidaka kao glas Dominatora

 | Gostujuće uloge
* Kotori Koiwai kao Yuki Funahara, Akaneina prijateljica
* Kozue Harashima kao Kaori Minase, Akaneina prijatljica
* Takahiro Miyake kao Yamane, mladić kojemu se zbog ljubomore poveća Psycho-Pass

Ostale uloge
* Natsumi Takamori kao Komissa-chan, maskota CID-a
* Mana Hirata kao Candy, Akanein hologramski pomoćnik

 |

Podaci o Psycho-Passu
---------------------

Koncept Psycho-Passa je izrazito važan za cjelokupno razumijevanje animea i njegove radnje. Sukladno tomu, likovima se kroz epizode redovito mjeri razina Psycho-Passa, a te se brojke prikazuju ne Dominatoru kao i na službenim evidencijama koje dostavlja Sibyl. Kroz drugu epizodu, prezentirane su sljedeće brojke:

* Yamane: negative increase 126.3 (brojka koju su pokazli ulični skener i Masaokin skener)
* Chika Shimazu: positive decrease <60 (brojka koju pokazuje medicinski izvještaj)

Glazba
------

Uvodna pjesma korištena tokom prve polovice prve sezone bila je "abnormalize" benda Ling Tosite Sigure. Glazbu i tekst uvodne pjesme potpisuje frontmen benda TK. Tokom ove epizode nije prikazana i uvodna špica koja će kasnije biti prisutna, već je uvodna pjesma pratila radnju same epizode. Odjavna pjesma, uz prisutnu odvajnu špicu, bila je "Namae no Nai Kaibutsu" u izvedbi dua EGOIST. Glazbu, tekst i aranžman za pjesmu potpisuje ryo, instrumentalist benda.

Ostalu glazbu potpisuje kompozitor Yūgo Kanno, koji je potpisao glazbu za cjelokupni anime.

Kritike
-------

Druga epizoda serije dobila je solidne kritike i komentare, mada je kritički konsenzus bio da je bila ponešto lošija od prve sezone. Portal IMDb je epizodi dao prosječnu ocjenu 7.8/10, čime je ona, uz četvrtu epizodu "Nobody Knows Your Mask", postala najlošije ocijenjena epizoda u cijelom serijalu, uključujući i drugu sezonu. Portal MyAnimeList.net dao je epizodi, temeljem 550 glasova na svom forumu, prosječnu ocjenu 4.4/5, čime je ona lošije prošla od prethodne epizode. Pišući za portal GeekInsider, Lianne Martha Laroya istaknula je kako je druga epizoda bila "malo blaga i sentimentalna", ističući prikaz ljudske ovisnosti o tehnologiji i poruku kako je praksa jednako važna kao i teorija kao jake strane epizode.

Portal Paper Droids.com je bio nešto kritičniji u svojoj ocjeni epizode. Obje kritičarke, sestre Chen, složile su se kako je epizoda bila osjetno manje zanimljiva u usporedbi s prvom - Ashley je koristila izraz "dosadno", dok je Stella epizodu opisala "znatno manje uzbudljivom". Ashley je smatrala kako je epizoda previše predvidljiva i kako je mogla biti desetominutni segment cijele epizode, a ne biti raširena na 20 minuta. Stella je tomu nadodala kako je epizoda bila previše orijentirana na Akaneinu karakternu slabost, odnosno nesposobnost nositi se sa surovošću stvarnoga svijeta. Obje su se, ipak, složile kako je prikaz tehnologije i svakodnevnice bila jaka strana ove epizode.

Vanjske poveznice
-----------------

* "Those Capable" na IMDb-u ()

| * p
* r
* u
*Psycho-Pass* |
| --- |
| 
noitaminA **•**  Production I.G |
| Osnovno | 
Sibyl System **•** Psycho-Pass **•** Dominator **•** Public Safety Bureau (Enforcer) **•** Slučaj Specimen **•** CommuField |
| Epizode | 
Sezona 1 **•** Sezona 2 **•** Sezona 3 |
| Likovi | 

|  |  |
| --- | --- |
| *Psycho-Pass* | Akane Tsunemori **•**  Shinya Kōgami **•**  Shōgo Makishima **•**  Nobuchika Ginoza **•**  Tomomi Masaoka **•**  Shūsei Kagari **•**  Yayoi Kunizuka **•**  Shion Karanomori **•**  Jōshū Kasei **•**  Mitsuru Sasayama **•**  Jouji Saiga **•**  Guson Che **•**  Rikako Ōryō **•**  Toyohisa Sengūji **•**  Tōma Kōzaburō |
| *Psycho-Pass 2* | Akane Tsunemori **•**  Nobuchika Ginoza **•**  Mika Shimotsuki **•**  Sakuya Tōgane **•**  Sho Hinakawa **•**  Yayoi Kunizuka **•**  Shion Karanomori **•**  Teppei Sugō **•**  Jouji Saiga **•**  Risa Aoyanagi **•**  Mizue Shisui **•**  Jōshū Kasei **•**  Kirito Kamui |
| *The Movie* | Akane Tsunemori **•**  Shinya Kōgami **•**  Nobuchika Ginoza **•**  Mika Shimotsuki **•**  Sho Hinakawa **•**  Yayoi Kunizuka **•**  Shion Karanomori **•**  Teppei Sugō **•**  Jouji Saiga **•**  Jōshū Kasei **•**  Chuan Han **•**  Desmond Rutaganda **•**  Nicholas Wong |

 |
| Muzika | 
 Yūgo Kanno **•**  Ling tosite sigure **•**  EGOIST **•**  Nothing's Carved in Stone **•**  Who-ya Extended **•**  Cö shu Nie |
| Filmovi | 
*Psycho-Pass: The Movie* **•**  *Psycho-Pass: Sinners of the System* (*Crime and Punishment* **•**  *First Guardian* **•**  *In the Realm Beyond Is \_\_\_\_*) **•**  *First Inspector* **•**  *PROVIDENCE* |
| Igre | 
*Chimi Chara Psycho-Pass* **•**  *Nitroplus Blasterz: Heroines Infinite Duel* **•**  *Psycho-Pass: Mandatory Happiness*  |
| Ostalo | *Psycho-Pass: Virtue and Vice* (drama) |
| Ekipa | Katsuyuki Motohiro **•**  Naoyoshi Shiotani **•**  Kiyotaka Suzuki **•**  Gen Urobuchi **•**  Tō Ubukata **•**  George Wada **•**  Kōji Yamamoto |

| * p
* r
* u
Epizode animea *Psycho-Pass* |
| --- |
| 
*Psycho-Pass* |
| *Psycho-Pass* | 

"Crime Coefficient" **•** 
"Those Capable" **•** 
"Rearing Conventions" **•** 
"Nobody Knows Your Mask" **•** 
"Nobody Knows Your Face" **•** 
"Return of the Psychotic Prince" **•** 
"Symbolism of Bletilla Striata" **•** 
"And Then, Silence" **•** 
"Fruit of Paradise" **•** 
"Methuselah's Game" **•** 
"Saint's Supper" **•** 
"Crossroad of the Devil" **•** 
"Invitation from the Abyss" **•** 
"Sweet Poison" **•** 
"The Town Where Sulfur Falls" **•** 
"The Gates of Judgment" **•** 
"Heart of Iron" **•** 
"Promises Written in Water" **•** 
"Transparent Shadow" **•** 
"The Place Where Justice Is Found" **•** 
"Blood-Stained Reward" **•** 
"Perfect World"
 |
| *Psycho-Pass 2* | 

"The Scales of Justice 〈299/300〉" **•** 
"The Creeping Unknown" **•** 
"The Devil's Proof" **•** 
"The Salvation of Job" **•** 
"Unforbidden Games" **•** 
"Those Who Cast Stones" **•** 
"Untraceable Children" **•** 
"Conception of the Oracle 〈AA〉" **•** 
"Omnipotence Paradox" **•** 
"Gauging the Soul" **•** 
"WHAT COLOR?"
 |
| *Psycho-Pass 3* | 

"Laelaps' Calling" **•** 
"Teumessian Sacrifices" **•** 
"Herakles and the Sirens" **•** 
"Political Strife in the Colosseum" **•** 
"Agamemnon's Offering" **•** 
"Caesar's Gold Coins" **•** 
"Don't Take God's Name in Vain" **•** 
"Cubism"
 |